**פרשת תרומה**

**העמק דבר שמות פרק כה**

(ב) ויקחו לי תרומה. פרש"י לי לשמי, וכיב"ז תניא במכילתא עה"פ מזבח אדמה תעשה לי לשמי, וכן בתוספתא מגילה פ"ב תניא כלים שנעשו מתחלה להדיוט אין עושין אותם לגבוה והיינו מדכתיב ועשו לי מקדש לשמי, והכי תניא בספרי פ' בהעלתך אספה לי לשמי, מיהו כאן קשה לפי דעת המפרשים דמתחלה נצטוה לעשות משכן מנדבת לב, א"כ בשעת הנדבה מתקדש לגבוה, מעתה מאי נפקא מינה במה שיקחו הגבאים ג"כ לשם ה', והרי כבר נתקדש בידי בעלים וכל היכי דאיתנהו בי גזא דרחמנא נינהו, אכן בלא זה אי אפשר לומר דלא נאמרה מתחלה מצות המשכן אלא ע"י נדבות, ואם לא היו מנדבין לא נעשה המשכן, ואמאי הא כופין זא"ז לבנות בית הכנסת כדתניא בתוספתא דב"ב פ"א, מכש"כ משכן דהוא מצות עשה, וגם ב"ד מחויבין לכפות על קיום מצות עשה, והכי לשון הרמב"ם הלכות בית הבחירה פ"א הלי"ב והכל חייבים לבנות כו' כמקדש המדבר, הרי שהיה חוב ולא נדבה, ותו קשה דבפי' איתא בב"ב ד"ח מנין שאין עושין שררה על הצבור פחות משנים אר"נ שנאמר והם יקחו את הזהב, ומפרש בגמרא מאי שררותא ומשני משום שממשכנין על הצדקה, הרי דמפרשי משמעות והם יקחו בכפיה, אלא עיקר פי' ויקחו לי בע"כ ישבו שמאין וגבאין ליקח מכל אחד כפי הראוי, ומעתה שפיר מתיישב לי לשמי, שבקיחת הגזברים לשם קדושת המשכן מתקדש בע"כ של בעלים. ואח"כ מפרש הכתוב עוד, מאת כל איש אשר ידבנו לבו. אם יהיה נמצא נדבות בלי כפיה, גם כן תקחו את תרומתי. ולא כתרומת אדנים שהיה אזהרה העשיר לא ירבה. וגם האי תקחו אפשר לפרש בעל כרחן, וה"פ מי שינדב ויפריש כופין להביא ומעשין אותו כדאיתא במס' ר"ה דף ו'. וראיתי בת"י פר' צו ח' ט"ו על המקרא ויחטא את המזבח או דילמא השתכח בבני ישראל דלא הוי בלביה למיתא לעבידתא ושמע קל כרוזא ואסתפי ואייתי בלא צבא כו', ולכאורה הוא פלא מה זה אסתפי הלא הכרוז היה מאת כל איש אשר ידבנו לבו, אלא כמש"כ דשמע שיקחו בעל כרחן אם לא יהיו נדבות, מש"ה נדב תחלה, ואח"כ שראה מנדבים לרוב התחרט בלבו ולא יכול לחזור, הרי מבואר כמש"כ, ולפנינו יבואר עוד הכרח לזה הפירוש:

(ג) וזאת התרומה וגו'. עד סוף סדר הנדבות לפי הנראה כולו מיותר, שהרי אנו רואין כל האמור בפרשת המשכן, ואנו יודעין מה שנדרש לכל המלאכה, אלא בא ללמדנו אופן השמוי והכפיה שצוה הקדוש ברוך הוא לעשות, שלא יהיה לפי עשרו של כל אחד בממון ואח"כ הכסף יענה את הכל לקנות כל המינים, אלא השומא יהיה לפי מה שיש ביד כל אחד מן המינים הללו, ומי שאין לו מינים אלו אף על גב שהוא עשיר הרי זה פטור. וכיב"ז איתא בב"ב דף ח' הכל לכריא פתיא ואפילו רבנן, ולא אמרן אלא דלא נפקי באוכלוזא אבל נפקי באוכלוזא רבנן לאו בני מיפק באוכלוזא נינהו, וכתב הנימוק"י דממילא פטורים מליתן מעות ג"כ לשכור אחר במקומו, דכיון דמראש הפיסקא לא נעשה על מעות אלא על עשיית החפירה בעצמם, ותלמידי חכמים פטורים מזה, שוב אין צריכים ליתן מעות לקנות, והכא נמי נצטוו על המינים ולא לפי עושר, שאם אין לו המינים אין כופין ליתן מעות לקנות, ומזה גם כן מבואר דבכפיה מיירי:

זהב וכסף. כבר עמדו הראשונים ז"ל שכסף לא היה בא בנדבה, אלא ממחצית השקל נעשה כל הנדרש לכסף, ולדברינו מיושב שפיר שגם כסף בא בעשוי וכפיה ליתן כל אחד מחצית השקל. מיהו יש לדעת דעיקר קושית המפרשים אינו אלא על הצווי, היאך נצטוו הא לא נצרך לכסף, אבל באמת בא גם כסף בנדבה כמבואר להלן ל"ה ה' וכ"ד, אלא לא בא לסוף למלאכת המשכן, וניתותר כמו שניתותר גם זהב ויבואר להלן שם, ובבכורות דף ה' סלקא דעתא דהגמ' דגם מפקודי העדה נשאר חצין לגבי גזא יע"ש:

(ו) שמן למאר. ולא אמר ולשמן המשחה, משום דהין שמן הנאכל לכל אדם היה מצוי ולא נצרך לעשות מזה חשבון הכפיה, משא"כ שמן למאור שהוא נעשה מתחלה באופן אחר מכל שמן זית לאכילה כאשר יבואר ריש פ' תצוה, והוא דבר יקר ואינו נמצא. ובזה נתיישב הא שמונה הכתוב שמן למאור ובשמים לקטרת הסמים בכלל מעשה המשכן, יותר מחטים לסולת המנחות או בהמות לקרבן תמידים, וכן מפורש במעשה המשכן שעשה בצלאל את לחם הפנים, וא"כ נצרכו לסולת, אלא לא נמנה כאן השמן אלא בשביל שהיה דבר יקר ואינו נמצא לקנות אלא בסגולת מלכים ועשירי עם, ועי' מש"כ עוד להלן ל"ה כ"ח שבשביל זה כתיב שנוי לשון בסדר הכתוב שם יע"ש:

ולקטרת הסמים. סמים מיקרי בשמים כתושים ומעורבים כמו סמי רפואות, וזהו קטרת שעל המזבח הזהב, משא"כ בשמים לשמן המשחה היו שלמים וניכרים לעולם שהם בשמים:

(ח) ועשו לי מקדש ושכנתי בתוכם. פרש"י שהוא הבטחה, ומש"ה פירש דמקרא הסמוך ככל אשר אני וגו' מחובר לראש המקרא ועשו לי מקדש ככל אשר אני וגו', והוא דוחק, וגם קשה לפי פירושו תבנית המשכן ותבנית כל כליו היינו שראה צורת המשכן וכליו, א"כ למאי כתיב במנורה ומזבח ביחוד שראה. אלא למדתי פירוש מקרא זה מדתניא בתוספתא מנחות פ"ז ר' יוסי אומר כל ז' ימי המילואים כו' הה"א וירא משה את כל המלאכה והנה עשו אותה כאשר צוה ה' את משה היכן צוהו ועשו לי מקדש ושכנתי בתוכם, והוא פלא מה השמיענו בזה ר"י, וגם למאי ייחד זה המקרא יותר מכל הסדר, אלא ר' יוסי אינו מפרש מקרא זה להבטחה, דא"כ אינו כסדר הראוי כמש"כ, אלא הוא צווי שיעשו באופן שיהא ושכנתי בתוכם, ואח"כ מפרש הכתוב היאך יהיו מעשיהם גורמים שיהא ושכנתי בתוכם, ככל אשר אני מראה אותך וגו'. והענין דכל פרטי המשכן מכוונים נגד כל פרטי עולם שברא היוצר ית' והוא שוכן בכלל העולם, וצוה ה' שיעשו תואר כל העולם בבנין המשכן וכליו, והראה הקדוש ברוך הוא למשה תואר כל העולם כאשר יבואר במקרא הסמוך, ובזה שנכלל במשכן תואר העולם בכללו היה אפשר להשכין שכינת ה' שמה, ואחר שכן נמצא כמה ענינים שפירש הכתוב שיהיה כך וכך, והיה נראה לנו שאינו אלא קיום הבנין בטוב, כמו חמשים לולאות של היריעות היה נראה שאינו אלא כדי לחבר את היריעות, ולפי זה אם לא היה אחד מהם פרוף להקרס שלו אינו מזיק ומבטל קיום המשכן, אבל לא כן הדבר אלא כך ההכרח לפי בנין העולם שנעשו הלולאות נגדם דוקא חמשים לולאות פרופות להקרסים, ואם יחסר אחד מהם הרי אינו בתואר העולם, ואינו יכול להיות השכינה בתוכם, ובזו הקדמה יתיישב כמה ענינים בסדר, עי' להלן פסוק כ"ו. ועתה פירש ר' יוסי דמשה ראה את כל המלאכה שלא חסר פרט קטן אחד כאשר צוה ה' את משה, והיכן צוה מפרש מהאי קרא ושכנתי בתוכם, שיהא נעשה באופן שתהיה שכינתי בתוכם, ושם מבואר עוד:

(ט) ככל אשר אני מראה וגו'. כל המקרא מיותר, שהרי מבאר והולך היאך לעשות, אלא משום שנופל כמה פעמים ספקות בכונת הדבר, ואם יודע האדם נגד מה הוא בא יודע לכוין ביותר איך לעשות, ומזה הטעם כתיב אצל בצלאל וימלא אותו בחכמה ובתבונה ובדעת, ואי' בברכות ד' נ"ה א' שיודע היה בצלאל לצרף את האותיות שבהם נברא העולם בחכמה ותבונה ודעת, והכל כדי שידע לכוין המעשה. ובזה מובן עוד מה שנתקשה משה במעשה המנורה, ואי כמשמעו מה זה היה קשה לו, והרי גם לדורות ובבית שני שלא עמדו בסוד ה' כבצלאל מכ"מ ידעו האיך לעשות המנורה, ותו הא משה לא עשה בעצמו אלא אמר הפרשה כדבר ה', אלא הפירוש לא ידע לכוין פרטי המנורה נגד מה מכוין כל פרט, ובצלאל ידע. ובא הכתוב לומר ככל אשר אני מראה אותך תבנית המשכן, היינו העולמות שהן תבנית המשכן ותבנית כל כליו המפורשים איך המה נעשים, אבל לא ראה משה את המשכן וכל כליו למעלה, זולת המנורה ומזבח, במנורה כתיב וראה ועשה בתבניתם אשר אתה מראה בהר, משום שנתקשה משה לכוין כל פרט, על כן הראהו הקדוש ברוך הוא המנורה בצורתה ולמדהו פרטי התבנית שבעולם שנגד פרטי המנורה...

וכן תעשו. גם העושים יעשו הפעולה נגד התבנית שהן העולמות המכוונים, וכאשר באמת ידע בצלאל הכל, והודיע להעושים במלאכת הקודש לפי הנדרש לכל אחד לדעת, ורק בזה האופן היה ראוי להשרות השכינה במשכן. וכן במקדש ראשון כתיב בחירם שהיה מלא בחכמה ובתבונה ובדעת (מ"א ז' י"ד), על כן היתה השכינה שורה בו, משא"כ במקדש שני היה חסר לעושיה ידיעה זו, מש"ה אף על גב שעשו כל כלי כדין, מכ"מ היה חסר השראת שכינה:

(יד) והבאת את הבדים וגו'. המצוה על בצלאל בשעת מעשה הארון להביא את הבדים באופן שיהא ראוי למשא, וכן כתיב במזבח החיצון והובא את בדיו בטבעות, משא"כ בשלחן ובמזבח הפנימי לא כתיב אלא עשיית הבדים וטבעות ולא ההבאה. וכן במעשה כתיב בארון ובמזבח החיצון ויבא את הבדים בטבעות וגו' לשאת, ולא כתיב כן בשלחן ובמזבח הפנימי. ומש"ה גם להלן פ' פקודי בשעת הבאת המשכן כתיב את ארון העדות ואת בדיו את מזבח הנחשת את בדיו, ובשלחן ומזבח הפנימי לא כתיב שהביא בדיו, והיינו משום דבשני כלים אלו היו הבדים עם הכלים, ולהלן יבואר עוד שבשלחן ובמזבח הפנימי לא היה אפשר להביא הבדים אלא בשעת משא. אמנם בטעם הדבר נראה דבא להגיד לנו דכח הארון שהוא התורה, וכח מזבח החיצון שהוא עבודה נישאים בכל דור ודור ממקום למקום היכן שישראל גולים, וע' מש"כ בס' דברים י' ח' בפי' המקרא לשאת את ארון ברית ה', ותפלה במקום עבודה כידוע. מיהו בארון כתיב והבאת, היינו העושה את הארון יביא, ובמזבח כתיב והובא, מי שהוא יביא, היינו משום שבצלאל העושה הארון היה זוכה בעצמו לתורה כמש"כ בפ' ל"ז א', מש"ה היה עצמו נושא הארון של התורה בלמודה, אבל לא כן עבודה שהוא נגד המזבח. משא"כ השלחן שבו כח מלוכת ישראל, ומזבח הפנימי שבו כח כהונה, כידוע ביומא דף ע"ב ב' שלשה זירים הן של מזבח זכה אהרן ונטלו של שלחן זכה דוד ונטלו, ושני כחות אלו אינם אלא כשישראל על מקומם בארץ ישראל והכלים משמשים בקדושה, וע"ע ס' במדבר ד' י"ד:

(טז) העדות. מלשון עד כפרש"י, וגם מלשון יעוד שהם מחברים את הקדוש ברוך הוא וישראל כביכול:

(יח) שנים. שני מיבעי, וכ"כ בפרשת ויקהל שני כרובים, והנה לפי הכלל ריש פרק שני שעירי, דבכל מקום דכתיב שני והוא מיותר דסתם רבים שנים והכא נמי סתם כרובים שנים, אלא שני שיהיו שוין זה כזה, ודאי הכי הוי, מיהו בדבר אחד לא היו שוין, דלחדא היה צורת זכר ולחדא צורת נקבה כדמוכח ביומא דנ"ד א', והיינו דכתיב שנים, דמשמע זוג כרובים א' זכר וא' נקבה, (אח"כ מצאתי שרבינו בחיי כ"כ), ללמדנו דאהבה שבין ישראל לאביהם שבשמים שיבואר במקרא הסמוך הוא אהבת המשפיע והמושפע, כמו זכר ונקבה שטבע היצירה מחייבם שכך הוטבע הבריאה שיהא המשפיע משתוקק להשפיע באהבה על המושפע ממנו, והמושפע עיניו תלויות תמיד להמשפיע, וכך טבע איש ואשה, כך תשוקת של הקדוש ברוך הוא להשפיע תמיד ברכה באהבה על ישראל, וכלשון חז"ל בב"ר פ"כ אין תשוקתו של הקדוש ברוך הוא אלא על ישראל שנאמר ועלי תשוקתו, וישראל עיניהם תלויות רק להקב"ה:

(כ) סככים בכנפיהם. להגן על התורה שלא תשכח, בהשגחת הקדוש ברוך הוא וישראל, שהם שני הכרובים:

איש אל אחיו. להורות על האהבה העזה, כמו שהחתן מביט על הכלה ונהנה בראייתה(א):

אל הכפרת וגו'. ללמדנו דהבטת הקדוש ברוך הוא וישראל יחד אל התורה שבארון, וזה מבואר דקוב"ה וישראל ואורייתא חד הוא כביכול:

(כא) ונתת את הכפרת על הארון מלמעלה ואל הארון וגו'. לא בא הכתוב לבאר הסדר איך שיגיע כל דבר לתכליתו, דא"כ להיפך מיבעי דמתחלה נתינת הלוחות בארון ואח"כ נתינת הכפרת על הארון, ותו הא כבר כתיב ונתת אל הארון וגו', אלא לא בא מקרא זה כי אם ללמד שתהא הכפרת על הארון למעלה, ועדיין אין הלשון מדויק כלל על הארון מלמעלה, ועוד הרבה דיוקים הכל יבא על הנכון להלן כ"ו ל"ד ברצות ה':

ואל הארון תתן את העדות. אתה בעצמך ולא ע"י שלוחך כמו כל הקמת המשכן וכ"כ להלן מ' כ'. והנה לפי הפשט, העדות היינו הלוחות והכי מבואר במעשה שם, והא דכתיב שלא כסדרן אמרו ע"ז בירושלמי שקלים פ"ו ה"א שאין מוקדם ומאוחר בתורה, ואי' שם דר' מאיר מפרש דמרומז כאן על הספר תורה שניתן אח"כ בארון, וזהו כונה שניה שלמדנו מן הסדר:

(כב)את כל אשר אצוה וגו'. לפנינו כתיב את, ולפני רש"י וראב"ע היה כתוב בס"ת ואת (וידוע שנמצא כת"י פרש"י להיפך), ועיקר דברים אלו נראין מיותר, ובא להוסיף איזה דבר, ולפי הנוסחא את, קאי על אותו מאמר ודברתי אתך, ומתפרש כמו שביארנו בס' במדבר ט"ו כ"ג, שיש שני אופני תורה שבע"פ, חדא הלכות המקובלות מהקב"ה, שנית מה שהעלה משה בעמלו ובסיעתא דשמיא, וכן הפירוש כאן ודברתי אתך וגו' את כל אשר אצוה וגו', אפילו סיעתא דשמיא מה שתעלה בפלפולך והיה מאותו מקום לכוין לאמתה של תורה, ולפי' הנוסחא ואת, הוא דבר בפ"ע ומתפרש כמו בס' דברים י"ח י"ח ודבר אליהם את כל אשר אצונו, והיינו דברות לשעה, וכן כאן הוסיף הקדוש ברוך הוא לבד דברות התורה שבכתב ושבע"פ, היה עוד דברות לשעה, וכמש"כ ס"פ נשא:

(כה) ועשית זר זהב. לפי הפשט המה שני זרים וכן פי' הספורנו, והא דאיתא ביומא דע"ב ג' זרים הן כו' ומונה של שלחן אחד, היינו משום דמכ"מ חד ענין הוא, ושני הזרים באו לרמז על המלוכה כדאי' ביומא שם, וזר שעל השלחן עצמו מרמז על גוף המלוכה שנושא כתר, וזר שעל המסגרת בא לרמז על עושר המלכות כדאי' בב"ב דף כ"ה ב' דמש"ה שלחן בצפון, ושפע פרנסה שמביא ע"י השגחתו. ומש"ה בא על המסגרת, שבתוך המסגרת היה לחם הפנים שמביא ברכה ופרנסה בארץ ישראל כמש"כ בפ' אמור:

(לא) מנרת. מנרה מיבעי כמו בשלחן כתיב ועשית שלחן, אלא מנורת היא מחוברת ונסמכת לטהור, וכמו שהיה כתוב מנורת טהור זהב טהור, והיינו דכתיב כ"פ מנורה הטהורה, ולא משום שהיתה של זהב טהור כפרש"י להלן ל"א ח', אלא משום שתכונתה בעצם טהורה. והכונה שאינה מאירה כראוי אלא כשהדור טהור במעשיו, ומש"ה בבית שני אחר שנתקלקל הדור כבה המנורה. וגם לפי אשר יבואר ראש פרשת תצוה תכלית המנורה הוא להאיר כח הפלפול וחדושי תורה שיבא על דרך האמת, ומאז שהדור לא רוחץ ונכבה המנורה נעשה תורה לשתי תורות כידוע:

תיעשה. מלא יו"ד, לרמז על בית המקדש שיהיו עשר מנורות כמו שעשה שלמה, רבינו בחיי:

**העמק דבר שמות פרק כו**

(א) כרבים מעשה חשב. ובפרכת כתיב מעשה חושב יעשה אותה כרבים, דיש הבדל באופן העשיה, דביריעות לא היה צריך לחשוב מתחלה שתהיה אותה צורה שהחל בדעתו לעשות נגמרת על זה היריעה, שהרי יתפור אותה עם אחותה ותהי נגמרת הצורה שם, משא"כ בפרכת היה ההכרח לחשוב מתחלה איך ומה יעשה בה שלא יהא כלה באמצע הציור, מש"ה ביריעות כתיב תחלה כרובים ואח"כ מעשה חושב, ובפרכת להיפך, תחלה מעשה חושב ואח"כ כרובים:

(ב) ארך היריעה האחת. האי האחת מיותר, עוד אינו מדויק לשון שמנה ועשרים באמה, אמה מיבעי, וכבר עמד ע"ז הראב"ע להלן ל"ו ט' ודבריו סתומים, והנראה שבא ללמדנו שהיו אמות היריעות גדולות מאמות הכלים, וכדאי' במנחות דף צ"ז באמות בהמ"ק שהיו אמות בנין גדולות משל כלים, וכתיב בדה"ב ג' ג' במדה הראשונה, פירושו כמו שהיה במשכן ראשית למקדש, זהו לשון באמה, דשמנה ועשרים אמה היה נמדד באמה של היריעות, שהיו עודפות על אמות הכלים, ואולי גם הראב"ע כוון לזה. מעתה מבואר גם יתור לשון האחת, דמאחר דגלי קרא שיהא האמות גדולות ולא נתפרש בכמה, א"כ אם היו כמה אנשים אורגים ביחד כמה יריעות, יכול להיות שלא יהיו האמות של כל היריעות שוין בצמצום, דזה יוסיף מעט וזה יוסיף יותר, על כן היתה המצוה שלא יתחילו לארוג כי אם אחת, וכאשר תהיה נגמרת יריעה האחת, אז תהיה מדה אחת לכל היריעות. ובזה מדויק עוד שנוי הלשון בפרשה זו שהחל ארך היריעה האחת, ובכל הסדרה החל הכתוב במדה כמה ארכו, היינו משום דבכ"מ עיקר נושא המקרא הוא המדה, וכאן נושא המקרא ג"כ שתהיה היריעה האחת כמש"כ:

(ז) לאהל על המשכן. אינו מכסה ממש על היריעות שש, אלא אהל בפני עצמו, ואולי היה טפח אויר ביניהם, שהרי אין אהל פחות מטפח, והיו מניחים כלונסאות ביניהם רחבות טפח, והא דלא כתיבי בתורה, הוא כמש"כ לעיל כ"ה כ"ו שלא נזכר בתורה אלא מה שבא נגד איזה ענין בסדר הבריאה. ולא תקשה מסוגיא דשבת דכ"ח ב' דחשיב אמה היותרת לכסות אמה דאדנים או דקרשים, ולדברינו היה נפחת טפח גובה האהל, הא ל"ק דע"כ לאו דוקא אמה שלמה שהרי מונה לר"י שתי אמות עודף, והרי נפחת אצבע דעובי קרשים למעלה והשיפוע, אלא לאו דוקא. והיה אהלי המשכן שנים אהל התחתון של יריעות שש, ולמעלה ממנו אהל יריעות עזים, וכך היה בבהמ"ק, וכדאיתא בפסחים דפ"ו עליית בית קה"ק חמורה מקה"ק כו', וגם זה למדנו מהא דהפריפה של יריעות עזים היה שתי אמות לפנים, כמו שיבואר בסמוך, הרי דגם יריעה החיצונה קדושה בקדושת קה"ק יותר מיריעות התחתונות:

(יא) ועשית קרסי נחשת. רואים אנו שביריעות המשכן התחתונות האריך המקרא בלולאות, וכתיב ד' עשיות, משא"כ בקרסים, וסיים וחברת את היריעות וגו', וביריעות האהל קיצר במעשה לולאות, והקדים במעשה הקרסים למנין חמשים, וסיים והבאת את הקרסים וגו', וסוד ה' ליראיו ואנו סתומי עין:

(כט) וצפית את הבריחם זהב. פירש"י הוא מברייתא דמלאכת המשכן בשנוים קצת, ולא זכיתי להבין מנ"ל להברייתא שלא היו הבריחים מצופים זהב כמשמעו ולא היו פיפיות כלל, אלא הבריחים היו נראין מבחוץ והמה מצופין זהב, וה' יאיר עינינו:

(לג) ונתתה את הפרכת וגו'. משמעות הכתוב שיהא מתחלה תולה הפרכת ואח"כ יביאו הארון לתוך קדש הקדשים שהוא מבית לפרכת, ופירוש והבדילה הפרכת וגו' שיהא ממילא מובדל, אבל בצווי ה' על הקמה (מ' ג') כתיב ושמת שם את ארון העדות, ואח"כ וסכות על הארון את הפרכת. אלא פירוש ונתתה את הפרכת היינו לתלות את הפרכת ויהא משולשל למעלה, ואינו נפרש עדיין עד שיביא את הארון, ואח"כ והבדילה הפרכת היינו שיהא משלשל ומבדיל, ולפנינו יבואר שע"כ הפירוש הכי במקרא זה. וכן עשה משה רבינו תחלה ויבא את הארון אל המשכן (שם כ"א) ואח"כ וישם את פרכת המסך, ומשמעות וישם היינו תיקנו על מתכונתו כמש"כ לעיל כ"ה י"ג בפי' וישם את הבדים על הארון, והיינו ששלשל את הפרכת למטה:

(לד) ונתת את הכפרת על ארון העדת בקדש הקדשים. ובמעשה כתיב להיפך, תחלה ויתן את הכפרת על הארון מלמעלה ואח"כ כתיב ויבא את הארון אל המשכן, וכבר עמד ע"ז הרמב"ן, ולא אמר בזה ישוב נכון, אבל באמת יש לדקדק הרבה בלשון הכתוב לעיל כ"ה כ"א ונתת את הכפרת על הארון מלמעלה, האי מלמעלה מיותר, שהרי א"א באופן אחר להיות מונח על הארון, ותו אמאי כתיבי תרי קראי בנתינת הכפרת, ותו אמאי כתיב לעיל על הארון סתם וכאן כתיב על ארון העדות, ועוד קשה לפי משמעות הפסוק שאנו עומדים דנתינת הכפרת רק בקדש הקדשים, א"כ היה ראוי לכתוב תחלה הבאת הכפרת לפנים, והכי מיבעי והבאת את הכפרת מבית לפרכת ונתת אותו על ארון העדות, מכל זה למד משה שבעוד שיביא את הארון לפנים יביא את הכפרת עמו, אבל לא שיהא מונח יפה ומתוקן כל צרכו שיהא ראוי לעדות, אלא להניח את הכפרת על הארון איך שהוא ולהביאם יחד, וע"ז הנתינה כתיב לעיל ונתת את הכפרת על הארון מלמעלה, ולא כתיב על ארון העדות, אף על גב שכבר הניח שם את העדות כמש"כ לעיל מדכתיב לקמיה ונתת אל הארון את העדות וגו', מכ"מ לא נקרא עדיין ארון העדות עד שהיה נתון בקה"ק, ומש"ה כתיב על הארון. ולא יביא יחד באופן שיהיה קשור מן הצד. מלמעלה. לאפוקי שלא יביא את הארון באופן שיהא דפנותיו למעלה ולמטה והפתח מן הצד והכפרת יהא מונח על הדופן העליון, מש"ה פירש הכתוב מלמעלה, שיהא גם בנתינה ראשונה למעלה על הפתח כדרך עמידתו, זהו פירוש המקרא דלעיל. וכאן כתיב נתינה שניה, שיהא נותן את הכפרת על ארון העדות כראוי בקודש הקדשים. ובפרשת פקודי במעשה הבאה לא פירש הכתוב אלא נתינה ראשונה, ומדכתיב שם ויסך על ארון העדות ידענו שתיקן את הנחת הכפרת כל צרכו עד שיהא נקרא ארון העדות. נמצא כל המקראות ודקדוקיהן באו על הסדר, תחלה תלה הפרכת ולא פירסו, אח"כ תיקן את בדי הארון שיהא יוצאים למזרח, ואח"כ הניח את הכפרת עליו שלא מכוין כל צרכו והכניסם יחד, אח"כ תיקן את הכפרת כל צרכו, ואח"כ שלשל את הפרכת, והכל מיד ה' עליו השכיל להבין דיוק המקראות. וע' מש"כ פ' מ' כ' בהרחב דבר רמז על מה בא הצווי לעשות בדיוק בזה האופן, ואין דבר ריק בתורה. [ושם יבואר הא דכתיב כאן מקרא ל"ג והבאת שמה מבית לפרכת את ארון העדות, אף על גב דבאותו שעה של הבאה היה הכפרת שלא כדרכו]:

(לה) והשלחן תתן על צלע צפון. סדר המקרא תמוה, והכי מיבעי ושמת את השלחן מחוץ לפרכת על צלע צפון ואת המנורה וגו', אלא בא ללמדנו על המרומז בתכלית הכלים הללו, דתכלית השלחן היה לשני דברים, א' לשפע פרנסה וברכה בתבואת הארץ הבאה ע"י לחם הפנים, ב' על זר המלוכה ועושר, ומשום זה הפרט לבדו הונח על צלע צפון, וכדאיתא בב"ב דכ"ה ב' הרוצה שיחכים ידרים והרוצה שיעשיר יצפין וסימנך שלחן בצפון ומנורה בדרום, והמנורה תכליתו להאיר על כח פלפולה של תורה כמש"כ לעיל ויבואר עוד ר"פ תצוה ופ' אמור בס"ד. והנה ידוע דפרנסה בריוח מוכרח להקדים לפני פלפולה של תורה, דבלא זה אי אפשר להיות עמלים בה, משא"כ עשירות אם היא באה בזכות תורה אינו מגיע אלא בשביל שכבר זכו בעמל תורה מגיעים ממנה גם לעושר וכבוד, וכמש"כ לעיל ט"ו כ"ו כ"ז ובס' דברים בכ"מ, והיינו שרמז הכתוב כאן מתחלה יהא השלחן לתכלית שאינו מיוחד לצלע צפון לבד רק לתכלית פרנסה, ואח"כ תעמיד המנורה נוכח השלחן, היינו שיהיו בעלי פרנסה משפיעים על עמלי תורה שבאים להשיג כח המנורה, ואח"כ יזכו לתכלית השני של השלחן, שיהא ראוי להיות נתון על צלע צפון שמשם זהב יאתה, וגם כבוד מלוכה:

**העמק דבר שמות פרק כז**

(א) ועשית את המזבח. ועשית מזבח מיבעי, אלא משום שכבר כתיב לעיל כ' מקרא כ"א מזבח אדמה תעשה לי, מש"ה בא הכתוב לפרש כאן מעשה אותו מזבח, ובזה מיושב מה שלא ביאר הכתוב כאן שימלאנו באדמה, והוא משום שכבר כתיב מזבח אדמה:

יהיה המזבח. מיותר, וכן במזבח הפנימי דכתיב רבוע יהיה, הוא מיותר, תדע שהרי במעשה לא כתיב במזבחות רבוע היה, אלא רבוע. ונראה דמכאן למדו בירושל' עירובין פ"ה ה"א שיגעו נביאים הראשונים לכוין את הרוחות, ובמדבר היה הארון מכוין להם את הרוחות, וע' מש"כ בס' במדבר י' כ"א, שהוא מבואר ג"כ בש"ס דילן, אבל לא נתבאר מנין לנו זה ההקפד שיהא ברבוע עולם דוקא, ולדברינו עיקר ההקפד הוא במזבחות דכתיב רבוע יהיה, היינו שיהיה עוד אופן רבוע. והרי גם זה במשמעות רבוע כדאי' בעירובין שם מרובעות אין עושין לה זוית, ומקשה פשיטא מהו דתימא לירבעא ברבוע עולם קמ"ל, והא דס"ד הכי כבר כתבנו שהוא משום דתנן ועושין אותה כטבלה מרובעת, הרי דריבוע עולם בכלל רבוע. ולמדנו מדכתיב רבוע יהיה שיהא עוד ברבוע עולם, ומש"ה לא כתיב במעשה רבוע היה, שזה אינו נוגע למעשה המזבח אלא להעמדתו. ונראה עוד דהא דאי' בזבחים דף ס"ב א' בשלמא בית מינכרא צורתו אלא מזבח מנא ידעי, וקשה הא כיון שהכירו כותלי הבית ממילא ידעי לפי חשבון האמות שהיה ההיכל ובין האולם למזבח איה מקום המזבח, אלא עיקר הקושיא היאך ידעי לצמצם כל כך שיהא ברבוע עולם, וע"ע מש"כ להלן כ"ח גבי חשן. ועדיין קשה לשון המזבח. והרי בפנימי לא כתיב המזבח, ונראה דמזה למדו בזבחים שם דכל מקום שכתיב המזבח הרי הוא לעיכובא, והיינו משום דחמש אמות אינו לדורות, אבל רבוע הוא לעיכובא כתיב המזבח, ומזה למדנו בכל מקום דכתיב המזבח הוא לעיכובא:

(ב) *וצפית אתו. כאן לא כתיב כמו במזבח הזהב ואת קירותיו ואת קרנותיו, משמע שלא היה מצופה אלא מלמעלה, וגם זה מיקרי צפוי כמש"כ להלן ל"ו מקרא ל"ח ע"ש. והנה בפרש"י להלן ל' מקרא ג' כתב, את גגו, זה היה לו גג אבל מזבח העולה לא היה לו גג אלא ממלאים חללו אדמה בכל חנייתם, משמע דעת רש"י שלא היה לזה המזבח אלא קירות ועל הקירות היה הצפוי, והוא פתוח ממעלה וממטה, והכי מפרש נבוב לוחות, אבל הוא פלא לענ"ד, דלפרש"י צ"ל שבכל חניה וחניה ירד אש, שהרי במסעות היה בלי אדמה ממילא נסתלק האש, והרי בזבחים דף ס"א אי' שלא נסתלק האש עד בנין הבית בימי שלמה, גם במדרש תנחומא בפ' זו מבואר שהאש היה מונח על הצפוי והעץ. ולדברינו הוא להיפך דהקירות לא היו מצופים כלל, רק הכסוי שלמעלה, ומלמטה היה פתוח וממלאים אדמה בחנייתם, ובסילוקם היה האדמה נופל ממנו, אבל האש היה לעולם על גג המזבח אפילו בסילוקם:*

*(ו) ועשית בדים למזבח בדי עצי שטים. אריכות לשון הוא, והכי מיבעי ועשית למזבח בדי עצי שטים, וכמו שכתוב בארון וכן בשלחן ומזבח הזהב, אלא שכתב שם את הבדים, משום שמקודם לזה נזכר לבתים לבדים משא"כ בארון ומזבח החיצון, אבל שנוי לשון במזבח משל ארון, וגם אריכות יש להתבונן. והנה כבר כתבנו במעשה הארון דמשונים היו בדי ארון ומזבח הנחושת, שהיה המצוה על בצלאל להביא את הבדים בטבעות, ולא רק בשעת משא כמו בשלחן ומזבח הזהב, וגם פירשנו טעמו של דבר דכח התורה של הארון וכח העבודה של המזבח נישאים תמיד, משא"כ כח המלכות וכהונה גדולה. והנה עוד משונה כח התורה מכח העבודה דכח התורה נישא באותה צורה שהיה נישא במדבר ובארץ ישראל, אם שיש שנוים באופן העיון בתורה לפי צורך השעה, מכ"מ הכל בתכונה אחת לדקדק בלשון המקרא ולהוסיף לקח, משא"כ עבודה אף על גב שתפלה במקום עבודת הקרבנות קאי, מכ"מ צורה אחרת על עבודה זו מזו, והיינו שרמז לנו מקרא זה ועשית בדים למזבח, אופנים שיהא נישא כח העבודה שהוא המזבח הכללי לשפוך נפש בתפלה לפני ה', ואח"כ מפרש אשר לפי שעה זו יהיו בדי עצי שטים, ובמעשה כתיב ויעש את הבדים עצי שטים וגו' מה שעשה בצלאל:*